1. Hirvikärpänen munii ihmiseen

Tarua. Hirvikärpänen ei ensinnäkään muni lainkaan. Toisekseen ihminen ei kelpaa sille isännäksi, jossa kasvattaa poikasia. Hirvikärpäsnaaras ryhtyy kasvattamaan sisällään poikasta vain, jos se pääsee hirven tai tarpeeksi sopivan hirvieläimen iholle imemään verta. Veren avulla se kasvattaa yhden poikasen kerrallaan valmiiksi, ja pudottaa sen maahan koteloitumaan. Syksyn aikana hirven iholla elävä naaras voi tuottaa muutaman jälkeläisen.

2. Hirvikärpänen voi pesiä ihmisen niskaan tai korvaan

Tarua. Hirvikärpänen ei huoli ihmisverta ravinnokseen, joten se ei pesi ihmisessä. Pudottauduttuaan ihmisen iholle hirvikärpäsen toiveissa on jatkaa matkaa hirveen. Kuitenkin hirvikärpäsen ollessa siinä uskossa, että isäntäeläin on löytynyt, se voi purra siipensä poikki, eikä näin olleen pääse omin avuin pois ihmisen kuontalosta.

Hirvikärpänen on 6–7 mm kokoinen riesa. Yle

3. Hirvikärpänen ei tee ihmiselle mitään

Tarua. Vaikka hirvikärpänen ei voi käyttää ihmisverta ravinnokseen, se voi maistaa ihmistä imukärsällään eli pistää ihmistä jättäen jälkeensä kutisevan paukaman. Jostakin syystä hirvikärpänen ei pistä kaikkia ihmisiä, mutta toisia toistuvasti.

4. Hirvikärpäsen pisto voi kutista kuukausia

Totta. Hirvikärpäsen pistosta kohoaa usein pieni punainen näppylä, joka voi kutista vielä talvipakkasillakin. Joidenkin kokemusten mukaan kutina voi rauhoittua talvella, mutta kun hirvikärpänen seuraavana syksynä pistää uudelleen, alkavat vanhatkin pistokohdat kutista uudelleen. Näin ei kuitenkaan käy aina, eikä pistojälki välttämättä kutise kuukausia.

5. Hirvikärpänen ei kuole saunassa tai pesukoneessa

Totta. Hirvikärpänen kestää helposti niin kuumuuden kuin pesukonekäsittelynkin. Ei siis auta mitään, jos laittaa hirvikärpäsiä vilisevän metsästystakkinsa pesuun. Hirvikärpänen kuolee parhaiten puristamalla se napakasti kynsien väliin. Myös kova pakkanen tappaa hirvikärpäsen ja kova talvi voi jopa vähentää koko seuraavan syksyn hirvikärpäskantaa tappamalla koteloissaan olevia poikasia. Tavallisesti hirvikärpänen kuitenkin kestää sään kuin sään.

6. Ihminen voi joutua hirvikärpäspilven hyökkäyksen kohteeksi

Totta. Hirvikärpäsiä on siellä missä on hirviäkin. Ne esiintyvät pistemäisesti pienillä alueilla ja niinpä ihminen voi löytää itsensä paikasta, jossa kymmenet ja kymmenet hirvikärpäset surahtelevat yhtä aikaa iholle.

7. Yhdessä hirvessä voi olla jopa 10 000 hirvikärpästä

Totta. Hirvikärpäset voivat aiheuttaa hirvelle stressiä parveillessaan pilvinä hirven ympärillä.

8. Hirvikärpänen on tarpeeton luontokappale

Tarua. Hirvikärpäset ovat ainakin tiaisten ja päästäisten ravintoa.

9. Tehokasta keinoa hirvikärpästen karkottamiseen ei ole

Mene ja tiedä. Jotkut vannovat välttyvänsä hirvikärpäsiltä laittamalla metsään mennessään runsaasti hajuvettä. On mahdollista, että hirvikärpäset karttavat voimakkaasti ei-hirveltä tuoksuvaa olentoa. Toiset luottavat vaaleaan pukeutumiseen metsässä, jopa neonväreihin. Ainakin hirvikärpäsen erottaa silloin vaatteesta helposti. Monet tyytyvät siihen, ettei hirvikärpäsiä voi karkottaa, mutta niiden pääsyn iholle voi estää laittamalla takin kaula-aukkoon ja hihansuihin kaksipuolista teippiä, jolloin hirvikärpänen jää siihen kiinni.